Tyd is 'n luukse vir moderne gesinne en die voorbereiding van 'n voedsame, tuisgemaakte bord kos bly maar 'n uitdaging. Eenskottelgeregte kan vir 'n mens die lewe baie gemaklik maak - minder maaltydbeplanning, minder voorbereiding en minder vuil skottelgoed. Boonop kan dit 'n ekonomiese manier van kosmaak wees en terwyl so 'n gereg op die stoof staan en prut of in die oond bak, het jy tyd om ander take af te handel of sommer net te ontspan.
Of jy 'n vinninge aandete of 'n stadig-pruttende naweek bredie verkies, die algehele herverpakking van Eenskotteltreffers dek die tafel met bv. bredies, sop, slaaie, pizzas, nageregte - resepte wat eenvoudig is om voor te berei.
Resepte sluit die Spaanse plaasomelet, Hoender-en-botterskorsie-lasagne, Weskus vissop, Pynappelhoender, Ouma se baie lekker beesstert en Warm lemoenrysslaai in.
Geregte word op talle maniere berei en boaan elke resep word die voorgestelde gaarmaakmetode aangegee, maar indien van toepassing, word 'n alternatiewe gaarmaakmetode onderaan gegee - nuttig vir vakansies wanneer jy miskien ander kookgeriewe moet gebruik.
Christelle Erasmus is 'n produkontwikkelaar by Leserskring. Sy is getroud met Coen en is woonagtig op die skilderagtige dorpie, Riebeek-Kasteel. Sy en Coen het twee dogters wat hul ma se passie vir kosmaak deel.